SMART คาดรายได้ปีนี้ไม่ต่ำกว่า 390 ลบ. เตรียมออกผลิตภัณฑ์ใหม่เพิ่มมูลค่าสินค้า
SMART คาดปีนี้รายได้เติบโตมากกว่าปี 58 ประมาณ 10% หรือไม่ต่ำกว่า 390 ลบ. เผยปีนี้ปรับสัดส่วนรายได้รัฐ-เอกชนเป็น 50:50 เตรียมออกผลิตภัณฑ์ใหม่เพิ่มมูลค่าให้สินค้า คาดรับรู้ Q2/59
9 ก.พ. 2559

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า ในปี 59 บริษัทคาดว่าจะมีรายได้เติบโตมากกว่าปี 58 ประมาณ 10% หรือไม่ต่ำกว่า 390 ล้านบาท โดยเป็นผลมาจากการขยายตลาดไปยังตลาด CLMV และนโยบายภาครัฐที่ส่งเสริมภาคอสังหาริมทรัพย์ และจากงบลงทุนของภาครัฐในปี 59 ซึ่งจะกระตุ้นภาคเอกชนในการลงทุน รวมทั้งอัตราดอกเบี้ยในอัตราที่ค่อนข้างต่ำ ซึ่งคาดว่าจะส่งผลดีต่อผู้ประกอบการอสังหาริมทรัพย์ ผู้ผลิตจำหน่ายวัสดุก่อสร้างโดยรวม และบริษัทผู้รับเหมา ซึ่งทางบริษัทฯก็จะได้รับผลบวกโดยตรง
ทั้งนี้บริษัทได้มีการปรับกลยุทธ์ใหม่เพื่อสร้างการเติบโต โดยเตรียมออกผลิตภัณฑ์ใหม่ “อิฐมวลเบาประเภทตกแต่ง” เพื่อเป็นการเพิ่มมูลค่าให้กับสินค้า โดยคาดว่าจะเริ่มรับรู้รายได้จากสินค้าใหม่เข้ามาในไตรมาสที่ 2/59 และจะเร่งบุกตลาดโครงการภาครัฐ ซึ่งจะมีการลงทุนในโครงการต่างๆ เช่น โรงพยาบาล โรงเรียน รถไฟทางคู่ รถไฟความเร็วขนาดรางกว้าง 1.435 เมตร และโครงการขนส่งมวลชนในกรุงเทพฯ อีกหลายเส้นทาง หากโครงการดังกล่าวเกิดขึ้นจริง จะผลักดันให้เกิดแหล่งชุมชนและที่อยู่อาศัย ซึ่งจะส่งผลดีกับทางบริษัท และทำให้มีความต้องการใช้วัสดุอิฐมวลเบาในการก่อสร้างมากขึ้น ดังนั้น ตั้งแต่ต้นปี 2559 คาดว่าจะสามารถปรับสัดส่วนรายได้เป็นงานภาครัฐ 50% ภาคเอกชน 50%
สำหรับความคืบหน้าการขยายช่องทางการจำหน่ายสินค้าในกลุ่มประเทศ CLMV ที่ผ่านมาบริษัทได้มีการเจรจากับดีลเลอร์ในประเทศกัมพูชาแล้วเป็นที่เรียบร้อย ทำให้ปัจจุบันบริษัทได้มีการส่งสินค้าไปยังประเทศกัมพูชาและยังมีออเดอร์เข้ามาอย่างต่อเนื่อง ซึ่งรายได้เริ่มทยอยเข้ามาได้ตั้งแต่ไตรมาส 4/2558 และอยู่ระหว่างการศึกษาตลาดที่ประเทศพม่า ลาว เพื่อทำการกระจายสินค้าให้ครอบคลุม เพิ่มช่องทางการสร้างรายได้ให้เพิ่มขึ้นในอนาคต ขณะที่งบลงทุนในปีนี้บริษัทตั้งงบลงทุนไว้ที่ 200 ล้านบาท เพื่อไว้ใช้สำหรับขยายกำลังการผลิตและออกผลิตภัณฑ์ผนังมวลเบานวัตกรรมใหม่ โดยจะขอดูภาวะตลาดอีกระยะหนึ่งก่อนการลงทุน
 